《古风》
宋代·王令

古风何寥疏，世方盛夸慕。
利涂剧先趋，直轨迷曲注。
浑浑九河翻，仡仡百川注。
分争或多岐，敛枕才一趣。
睢盱承至欢，讋叠谢绝怒。
才得升斗多，勉售形骸顾。
不知万锺得，孰与一日裕。
况承丘山羞，愿易顷刻遇。
谁能脱近役，自放就遐骛。
航湖足茭鱼，拔野厌芼茹。
行招千古游，坐与来世语。
延风敞虚襟，揖月坐嘉树。
此意固有然，童儿未堪预。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。